Gloster Nightjar

Το Gloster Nightjar ήταν διπλάνο μαχητικό το οποίο αναπτύχθηκε στις αρχές της δεκαετίας του 1920 για τα αεροπλανοφόρα του Βασιλικού Ναυτικού. Επρόκειτο για μετατροπή του προγενέστερου μαχητικού Nighthawk, που σχεδίασε η εταιρεία Nieuport & General και κατασκεύαζε η Gloster. Κατασκευάστηκαν 22 Nightjar και η βραχύβια επιχειρησιακή πορεία τους διήρκεσε από το 1922 μέχρι το 1924.

 Σχεδιασμός και ανάπτυξη 
Η Nieuport & General Aircraft Co Ltd ιδρύθηκε πριν από το ξέσπασμα του Α΄ Παγκοσμίου Πολέμου με σκοπό την παραγωγή κατόπιν αδείας γαλλικών αεροσκαφών Nieuport. Το 1917, αφού προσέλαβε τον Χένρι Φόλαντ (Henry Folland) ως επικεφαλής σχεδιαστή, η εταιρεία άρχισε να αναπτύσσει δικά της αεροσκάφη, με το πρώτο μοντέλο, το μαχητικό Nieuport B.N.1, να πραγματοποιεί την πρώτη του πτήση στις αρχές του 1918.

Ο Φόλαντ σχεδίασε το μαχητικό Nieuport Nighthawk ώστε να πληροί τις απαιτήσεις της Προδιαγραφής Τύπου 1 της RAF η οποία ζητούσε ένα αεροσκάφος που θα προωθούνταν από τον αστεροειδή κινητήρα ABC Dragonfly. Το Nighthawk πέταξε για πρώτη φορά τον Απρίλιο του 1919 και κατά την αρχική αξιολόγησή του οι επιδόσεις του ήταν εξαιρετική και έτσι παραγγέλθηκε από την αεροπορία. Όμως ο κινητήρας Dragonfly αποδείχθηκε εξαιρετικά αναξιόπιστος και κανένα από τα μαχητικών Nighthawk που ολοκληρώθηκαν με αυτόν δεν τέθηκε σε υπηρεσία.

Η Nieuport & General διέκοψε τη λειτουργία της τον Αύγουστο του 1920 και τα δικαιώματα του Nighthawk αγοράστηκαν από την Gloster Aircraft Company η οποία προσέλαβε επίσης τον Φόλαντ ως επικεφαλής σχεδιαστή. Η Gloster προχώρησε στην κατασκευή διαφόρων παραλλαγών του Nighthawk και απέδωσε στα αεροσκάφη αυτά την ονομασία Gloster Mars.

Η τελευταία παραλλαγή του Nighthawk ήταν το Gloster Mars X ή Nightjar. Προοριζόταν ως μαχητικό που θα επιχειρούσε από τα αεροπλανοφόρα του Βασιλικού Ναυτικού και θα αντικαθιστούσε τα Sopwith Camel. Επρόκειτο για μετατροπή των εναπομεινάντων Nighthawk με τον κινητήρα Bentley BR2, που ήταν διαθέσιμος σε μεγάλους αριθμούς, στη θέση τον Dragonfly. Το Nightjar ήταν διπλάνο ξύλινης κατασκευή και εξοπλισμένο με νέο σύστημα προσγείωσης ευρείας βάσης, στο οποίο είχαν προσαρμοστεί «σαγόνια» σύλληψης για χρήση με τα διαμήκη καλώδια σύλληψης που χρησιμοποιούσαν τότε τα βρετανικά αεροπλανοφόρα.

Το πρώτο Nightjar παραδόθηκε για αξιολόγηση τον Μάιο του 1921. Εικοσιδύο αεροσκάφη μετατράπηκαν σε Nightjar το 1922.

 Επιχειρησιακή ιστορία 
Τον Ιούνιο του 1922 τα Nightjar εξόπλισαν το Νο. 203 Σμήνος της RAF. Τον Σεπτέμβριο του ίδιου έτους έξι από αυτά μεταφέρθηκαν στο αεροπλανοφόρο Argus όταν το τελευταίο έπλευσε στα Δαρδανέλια εξαιτίας της κρίσης των Στενών του Τσανάκκαλε.

Τα Nightjar παρέμειναν σε υπηρεσία μέχρι την αντικατάστασή τους από τα Fairey Flycatcher το 1924.

Χρήστες
Ηνωμένο Βασίλειο
RAF
Βασιλικό Ναυτικό

 Παραπομπές 

 Εξωτερικοί σύνδεσμοι 


Nightjar
Κατηγορία:Μαχητικά αεροσκάφη
Κατηγορία:Εμβολοκινητήρια στρατιωτικά αεροσκάφη
Κατηγορία:Αεροσκάφη του Μεσοπολέμου
Κατηγορία:Αεροσκάφη ναυτικής αεροπορίας